  Виталий Пронин Калыкез утён, семья но демография политикая министерстволэн ужпумъёсыз лачак. Соос арлы быдэ йыло.Экранэн эшъяськон Асьмелэн 6 сюрс 182 сирота нылпиосмы, со пӧлысь кылем арын 78 процентсэ семьяосы басьтӥзы. Эшшо уноезлыгес пиналъёслы шуныт медло шуыса, министерство туннэ ужрадъёс кутэ.- Телевизор пыр «Пока все дома» передачаын сирота нылпиос сярысь сюжет возьматъяло. Кинэ гинэ экран пыр уг адӟыто, ваньзэсты семьяосы басьто, - шуэ министр Ольга Корепанова. - Удмуртиысь нылпиосты но возьматӥмы ке, оло, шудзэс шедьтозы. Но передачае сюрон понна 1 пинал понна 100 сюрс манет тыроно. Республикалэн бюджетысьтыз 600 сюрс манет висъяны чакламын. Эшшо юрттоз на федерал центр. Озьы 20 пиналъёсмы сярысь быдэс Россилы кылымон вераны быгатомы. Сирота пиналэз усыновить карись муртъёслы огпол сётӥське 100 сюрс манет. Инвалид нылпиез бурд улазы басьтӥсьёслы эшшо но уногес тыриське. Берло дыре министерствое ӵемысь вазиськыны кутскизы секыт югдуре шедем семьяос: юрттэлэ, пе, милемлы коньдонэн, ми умойгес улыны кутскомы. Сыӵеос понна ик «Социальной контракт» программа кылдытэмын. Но уксёез огшоры гинэ висъяса, пайдаез бадӟым уз луы. Соин ик министерство коньдон курисьёсты кыл кутытэ. Кылем арын 100 муртлы озьы юрттӥзы. Уноез кунян я пудо сиён басьтыны уксёзэ быдтӥз. Мукетъёсыз аракы юэмысь дугдыны сӥзизы вал. Тросэз эмъяськизы ик, юртъеразы чылкыт луиз. Но куд-огез йӧнатӥськыса выльысь зын бекчее зымиз. Но гуртоослы таӵе юрттэт туж кулэ, шуэ О. Корепанова. Анайзы вань вылысь нылпиос сирота медаз кыле шуыса, бадӟым уж нуыны юрттэ со. Улонэз капчиятон Шаерамы 116 сюрс 590 инвалид. Та пӧлысь 5 сюрс 475-ез пиналъёс. 30 процентэз сӧсыръёс асьсэды утялтыны уг быгато. Сӧсыръёслэсь улон-вылонзэс капчиятон вылысь шаерамы пыӵа «Доступная среда» программа. Ольга Корепанова верамъя, соя кылем арын 70 объект инвалидъёслы тупамон лэсьтэмын: кытын ке коляскаен тубыны пандусъёс юнматъямын, кытын ке сьӧросъёс выльдэмын, кытын ке сюрес кисьтэмын. Ужрадэ тужгес синмаськымон пыриськизы можгаос, воткаос, сарапулъёс, уваос но кизнеръёс. Туэ 16 муниципал кылдытэт ужаны мылкыдзэ вераз. Висъямын 170 миллион манет. Со тырмоз эшшо 70 объектэз умоятыны. Программа азьланьтӥськоз 2020-тӥ арозь. Но пандусъёсын гинэ сӧсыр муртлэсь улонзэ уд капчияты. Солэсь тазалыксэ но юнматоно. Миым 1сюрс 275 муртлы санаторийёсын эмъяськыны путёвкаен удалтӥз ик. Но черодын сылэ 6 сюрслэсь трос адями! Туэ бюджетын коньдон тросгес висъямын, 2 поллы уногес муртэ санаторийёсы келяны луонлык вань. Но котьмалы дунъёс вылӥе ӝутӥськемен, туннэ шуг вераны, азямы пуктэм планмес быдэстыны быгатом-а, шуэ О. Корепанова.Ижысь Ленин урамын туннэ бадӟым пуктӥськон мытэмын: отын ӝужалоз нылпиослы реабилитация ортчыны центр. Ижын сыӵе центр вань. Но отын интыез но пичи, тӥрлыкъёсыз-тренажёръёсыз но вужесь. Таяз бассейнэз но луоз, со инвалидъёслы азинскыны туж юрттэ. Центр усьтӥськиз ке, 1сюрс 600 пинал араз со пыр потыны быгатоз. Кыллы гинэ осконо ӧвӧл Шаерамы улэ Быдӟым ожысь 835 ветеран, войнае пыриськемъёслэн пал кылем 1 сюрс 388 кышнооссы, 25 сюрс 414 адями ож мышкын ужамын. Таосты одно ик син шорын возёно, шуэ Ольга Корепанова. - Кылем арын вань ветеранъёслэн улон интыоссы эскеремын. 80 арессэ тырмытэм но солэсь ортчем 6 сюрс мурт патронатэ басьтэмын. Юрттэт сётӥське коркаязы газ пыртыны, тупатъян ужъёс ортчытыны. Туннэ 123 ветеран сылэ черодын квартиралы, - шуэ Ольга Андреевна. Ваньзылы санаторийёсын тазалыксэс юнматыны луонлык сётозы. Котькудӥзлы нимысьтыз саклык висъяны косэмын. Туала вакытэ туж трос мошенникъёс кылдэмын: социальной ужась карисько но, адямиос соослы оско. Тодазы но уг лыкты ни, зэмос социальной ужасьлэн удостоверениез вань, сое курыны луэ шуыса. Туннэ министерство сюлмаське котькудӥз дорозь вуттӥськыны ӟеч кылын гинэ ӧвӧл - ужен но. Ёросъёс азе ужпум пуктэмын: юрттэт курыса вазиськисьёсты рос-прос кылзоно, соослы юрттонъя нимысьтыз программа дасяно но сое быдэстоно. Социальной ужасьёслэсь соя ик ужамзэс но учкозы-дунъялозы. Елена Сараматова Теги: Быдымож ветеран инвалид ужпум  